钦定古今图书集成/明伦汇编/官常典/第519卷 > 完颜霆
## 钦定古今图书集成/明伦汇编/官常典/第519卷 > 完颜霆

按《金史》本传：“霆本姓李氏，中都宝坻人。粗知书，善骑
射，轻财好施，得乡曲之誉。贞祐初，县人共推霆为四
乡部头。霆招集离散，纠合义兵，众赖以安。招抚司奏
其事，迁两官。霆与弟云率众数千，巡逻固安、永清间，
遥授宝坻县丞，充义军都统。刘璋说霆使出降，霆缚
送经略司，迁三阶，摄宝坻令，升都提控，遥授同知通”
州军州事。中都食尽，霆遣军分护清沧河路，召募贾
船通饷道，遥授同知清州防御事。从河北路宣抚使
完颜仲元保清、沧，遥授通州刺史、河北东路行军提
控，佩金牌。旧制，宣抚副使乃佩金牌，仲元奏：“臣军三
万，管军官三人，皆至五品，乞各赐金牌。”廷议霆辈忠
勇绝人，遂与之。改大名路提控，复取玉田、三河、香河
三县，徙屯滨、棣、淄，留副将孙江守沧州。江以沧州降
于王楫，而江将兵围观州。霆乃诈作书与孙江，约同
取沧州者。王楫得其书，果疑孙江与霆有谋，召江还，
杀之，霆乃定观州而还。进官三阶，充滨棣行军都提
控。未几，遥授同知益都府事，知宣差都提控，迁棣州
防御使，赐姓完颜氏，屯海州。俄权单州经略司事，充
宣差总领都提控。兴定元年，泰安、滕、兖土寇蜂起，东
平行省侯挚遣霆率兵讨之，降石花五夏全馀党二
万人、老幼五万口，充权海州经略副使。红袄贼于忙
儿寇海州，霆击走之。二年，宋高太尉兵二万驻朐山，
霆军乏粮，采野菜、麦苗杂食之。宋兵栅胊山下隔湖
港，霆作港中暗桥，遣万户胡仲珪、副统刘赟率死士
由暗桥登山。霆率兵四千人趋山下，约以昏时举火
为期，上下夹击，宋兵大败，坠涧溺水死者不可胜计，
斩高太尉、彭元帅于阵，馀众溃去。迁安化军节度使，
经略副使如故，以其子为符宝典书。逾月，宋兵复至，
霆逆战，驻兵城外。夜半，宋人乘虚逾城而入，经略使
阿不罕奴失剌率兵扼战，都统温迪罕五儿，副统蒲
察永成、蒲察只鲁身先士卒，杀二百馀人，城赖以完。
诏五儿等各迁两阶。四年，改集庆军节度使，兼同知
归德府事。五年，改定国军节度使，兼同知京兆府事，
擢其子为护卫。元光元年，陕西行省白撒奏：“京兆南
山，密迩宋境，官民迁避其间者，无虑百万人，可遣官
镇抚，庶几不生他变。”宣宗以为然。十月，霆以本官为安抚使，守同知归德府惟宏、大司农丞郭皓为副使，
分护百姓之迁南山者。元光二年卒。